Das Johr isch wider verbi wie im Traum

und lot do für di obligati Sprüchli chuum Raum

trotzdem han i am Chlaus einiges z’verzelle

und hoff dass i niemer due vergelle

Au i dem Johr isch wieder einiges passiert

und zwar so schnell dass mers chum kapiert

de Schmutzli cha bereits d’Ruete schwinge

denn i muess au bösi Sache bringe

Die Islamischte händ wider grausig gwüetet

und überall uf dere Welt hets de wäge blüetet

wie chömmer denn dä Terror emol beende

ohni selber über zcho schmutzige Hände

Em Diktator Mugabe goht’s jetz a Krage

er cha sis Volch mümmer wieter plage

da isch sicher mänge Simba mega froh

dass de Glunggi muess sini letzte Haar loh

Samichlaus, viellecht hesch du en Rat

denn sind mer sicher alli parat

zum helfe die Welt sicherer z‘mache

ohni z’Sinne nach grausamer Rache

De Kim Jong un hät wider neui Rakete zündet

statt dass er sich mit em Tramp het verbündet

lieber dünd die beide mit de Säbel rassle

und d‘Erhaltig vom Klima au no vermassle

Au bi eus werdet d’Unwetter immer schlimmer

das gseht mer au am Bildschirmflimmer

es git Hagelschauer und Sturzfluete

da versuft sogar am Schmutzli sini Ruete

Die Häcker dünnd immer me Computer störe

und de User luegt do i di leeri Röhre

es wird Geld verlangt nach em Motto ‚wanna cry‘

dass schint si i de virtuelle Welt de letzti Schrei

Mittlerwil isch Industrie 4.0 in aller Munde

es schint si das beste Gebot der Stunde

d’Manager händ de Brote groche

und zocket ab wie vo Wespi gstoche

Dorum wird suggeriert mit de Globalisierig

bereits hüt hämmer bald di totalli Digitalisierig

das macht die grosse Bosse no me gierig

und für de Büezer wird’s dorum sehr schwierig

Au de normalsterblich Verdiener cha rich werde

es neus Gheimnis git’s uf dere Erde

das heisst Bitcoin, en digitale Währig

wend nid mit machsch bisch bald förig

Mit sovil Chölle chasch bi Christies biete

denn ziesch sicher emol en kei Niete

450 Mio. het mer zahlt für es Bild vom Da Vinci

do macht de richschdi Käufer hinderschi

Samichlaus, hoffentli häsch kei Kropf

denn chonsch über en Moorechopf

neu heissets uf eimol Schaumküss

do chätschisch ja grad uf dine Nüss

Am Turnfäscht han i übernoh es Ehrenamt

denn d’Kantonalfahne isch cho is Freiamt

siebe Mal im Isatz innert zwei Woche

do het d’Frau deheim müesse eleige choche

I de Schwizer Sportszene isch wider einiges passiert

im Tennis hend de Wawrinka und Fedi brilliert

die spielit zwöschet je wie vom en andere Stern

das gsänd mer Zuschauer natürli überuus gern

Euse Mountainbiker Nino isch absolut top

er het sich gleischtet kei einzige Flop

het sämtliche Renne überlege gonne

und isch gstande allne Fahrer vor de Sonne

Ebeso souverän isch Eusi Ironwoman gsi

s’Daniela Ryf isch immer z‘vorderscht debi

zum drittemal het si obsiegt im Ironman Hawaii

zu dem säg emer voll Bewunderig: AI AI AI

au de Turnverein häd es erfolgrichs Jahr gha

und etliche Medaille chönne dank Topleistige iefa

so wird’s hoffentli au i de Zukunft wieder gho

denn sind mer alli au witer me als nomme froh

I de Schwiz get’s es neus Traumliebespaar

Es heisst Rinderknecht Glauser isch doch klar

dene zwoi möge mer’s herzlich gönne

wenn sie sich gegesitig chönd verwönne

Eus I Nati hät müesse i d’Barrage

und heti beinah igfange en Blamage

de Haris het das Goal einfach nie troffe

defür händ ne Fanpfiffs gmacht betroffe

Doch d’Hauptsach isch mir sind a de WM debi

und händ spannigsgeladeni Derbi

do chömm mer wider e so richtig Fäne

Panini isch au debi möchti no erwähne

In Hollywood get’s en Produzent namens Weinstein

de isch mittlerwil so bekannt wie de Einstein

de packt hübsche Schauspielerinne gege irre Wille

dem Säulodi setsch ge degäge en Antibockpille

Vieli bedrängti Fraue uf de ganze Welt

hend jetz en Plattform namens me too agwält

jetz münd die primitive Manne sich warm aläge

und sind hoffentli in Zukunft weniger verwäge

Schmutzli, do muesch mit de Ruete wädle

das die Machos nid dünd falsch ifädle

die belästigte Fraue findet das gar nid lustig

wenn die chömed wie Böck ganz brunstig

Samichlaus, i bi do drüber gar ned happy

jetz häts au no gno de grossi Sänger Tom Petty

er het mengem und mängere s’Herz broche

wo i allne Hitparade weltwit sind gloofe

En grosse Agent het au müesse für immer go

de Roger Moore alias James Bond het eus verlo

er isch gsi en echte englische Gentlemen

und au d’Klausine isch gsi vo im en Fan

Au euse Polo National het eus für immer verloh

do drüber sind mir mer aber gar ned froh

er het dezu gmeint tschau zäme es isch schön gsi

so schnäll got’s im Künschtlerlebe oft verbi

Samichlaus, d’Robotertechnik machts möglich

Höt isch fasch nüd me nüme unmöglich

au die Sexpuppe werdet immer menschlicher

und werdet figürlich immer verführerischer

Jetz isch aber langsam gnue Heu dund

und es isch au scho e relativ spoti Stund

dorum bin ich für da Johr wider am Änd

und erhoff es Chlaussäckli us dine Händ

Max Hüsser